
Akció és dikció fogalmának körüljárása drámajátékokkal

Dolgozatomban az akció és a dikció dramaturgiai fogalmának drámajátékokkal és digitális pedagógiai eszközökkel történő körüljárásán keresztül szeretném megmutatni, hogy miért fontos a ma iskolájában a fogalmak tanítása, illetve, hogy erre miért az említett két irányzat nyújt kielégítő megoldásokat.
Ennek előzményeként sorra veszem, hogy a két fogalomnak milyen meghatározásai vannak, és hogy ezek közül melyiket tartom a legideálisabbnak. Ezután egy színháztörténeti kitekintést téve prezentálom, hogy milyen színházi hagyományai vannak a két fogalomnak, és ezek hogyan változtak az idők során, majd és egy kommunikációelméleti kitekintő következik, amelyben bemutatom, hogy milyen jelentősége van a mindennapokban akciónak és dikciónak, és hogy milyen nehézségei vannak e két fogalom összehangolásának a színházi élet során.
Ezt követően egy pedagógiai fejezetben, amelyben a választott módszerek hátterét igyekszem feltárni, valamint a konstruktivizmus elméletén keresztül igazolni a fogalmak tanításának szükségességét.
Elméleti fejtegetéseim esszenciáját és megvalósíthatóságát egy gyakorlatgyűjteményben szeretném megmutatni, amelynek játékai egyben a kutatásom alapját is képezik.
A kutatásom során két eltérő drámás képzettséggel rendelkező csoportnak tartottam meg ezeket a gyakorlatokat. A foglalkozás előtt, közvetlenül utána, valamint néhány héttel később egy online anonim kérdőívben mértem fel, hogy valóban sikeresebb volt-e a fogalmak ilyen módszerrel történő megtanítása.
A kutatás javarészt alátámasztotta a hipotéziseimet. Következtetésként levonható, hogy a drámapedagógia nem csak az érzelmi megtapasztaltatások, morális döntések témakörében, de a különböző fogalmak, vagy más tananyagok tekintetében is sikerrel alkalmazható módszer, valamint, hogy segítségével az adott ismeret adaptívabb, és könnyebben aktivizálható a későbbiek során. 



